
O Volapükaflens Valöpo! 


In pened okik mula pasetik, söl Bishop penom tefü latin:- „Glüg 
lüvon oni, sodas labon reli nonik.” Ab in tef at no verätom. Glüg 
fümiko no elüvon püki, e su pads veldegjöl/veldegzül kanoy reidön 
lartügi, kel blufon atosi. Latin äbinon ai pük calöfik glüga katulik, ed igo 
adel kanoy komön pö kult in latin. 


Son obik anu lärnom Tsyinänapüki. In kladanef oma komons i 
Tsyinans, kels vilons i lärnön Tsyinänapüki! Ab kikodo komons-li pö 
kladanef somik? Jinos, das in Tsyinän, kel binon län mu gretik, dabinon 
I| pükasäkäd äs lä obs. Dabinons jenöfo in län et püks anik. Obs it 
elilobs dö Mandaranapük ed igo dö Kontonapük, ab, ma son obik, 
dabinons i püks votik in län. Ekö säkäd it. Lio suemons-li odis 
Tsyinänans? Dabinon us, no pük bevütopädik, ab magodapenät 
bevütopädik! Gaseds Tsyinänik pabükons ma magodapenät at - seko 
Tsyinänans pükas topädik difik, kels id elärnons magodapenäti ot 
kanons e reidön, e suemön gasedis! No tefon püki bevütopädik 
pespiköl, ab magodapenäti bevütopädik!! 


Cedols-li, das tikamagot at binon gudik? Jäfidonöv-li sit somik 
in Yurop? Samo, if alan lärnonöv siti magodapenätik äs in Tsyinän, 
binosöv-li tuvedot pükasäkäda is? Klüliko no kanoy spikön medü sit 
somik, ab spod bevünetik binonöv mögik, ed alan reidonöv e 
suemonöv gasedis bevünetik. Penolsös obe, begö! cedi olsik tefü dini at 


Valikosi Gudikün Oles ed Olikanes 

















X:74:2004 
GRAMATAGUL 


Gespikü säks in lartüg fa hiel John Redgwell, sevabo: „Volapük binon 
so komplitik,” ekö küpets oba tefü püns, kelis eseividom:- 


Finots —äd, -et, -od 

Ven finots löpik dabinons ko vuls in vödabuk as vöds ya pezepöls, 
mutons stanön ma sien, keli labons us. Ab ven vöds nulik nulädik 
pafomons, kels no büo ädabinons, sinifs binälik ma el Cherpillod binons 
frutiks ad slüdön fomi gudikün tefü sinif zesüdik, sevabo:- 





-äd ad sinifön dabinoti valemik; 
-et ad sinifön dabinoti patik; 
-od ad sinifön dabinot komunik 


Ekö nom ad sökön — dasumolös vödis ko finots at in vödabuk ma sinif 
pezepöl, ab if, samo, penol u lartügi, u penedi, e vilol gebön tikamagoti 
nulädik, kel no nog labon vödi Volapükik, täno jafolös vödi tefik ad 
notodön sinifi somik. If vöd nulik neodon finoti(s) löpik, olabol geidi 
gudik ad välön finoti ko sinif gudikün. 


Ladvärbs, kels pafomons de subsats, samo: „fefo” labons sinifi vetikum, 
ka uts, kels pafomons de ladyek. Samo : Lavogan evätälom fefo, va 
sötom fövön cödädi/Elogedom ofi fefiko : „no bluvikolös, äbinos te 
cog!” 


Sinif pönopa „ut” binon „tiu” in Sperantapük; finot —an, sevabo: utan 
binon pösod. „Ut, kel/utos, kel” sinifon : „tiu (afero) kiu; utan, kel (u: 
hiut, kel) sinifon : „tiu (persono) kiu. 


Tefü VI:45:2004 (bagaf telid) Verätikol in tef at. Set söton binön : 


»„Teltons saidiko papronons as vokats vifiko paspiköls. 


Tefü VI:48:2004 (bagaf folid) Verätikol dönu. Värb „getön” binon 


loveädik - seko mutoy penön : „egetons benädatüpi.” 


X:75:2004 


Tefü V1:48:2004 (bagaf lulid 
Dokan de Jong äzepom fomis bofik, sevabo: logisanan/logasanan. 


Tefü VII:50:2004 (bagaf velid’ 
No tefos bükapöki. Set tefik binon : „Diläd ‘Arnhem’ äpübon 
timapenädi lönik” bi subyet seta binon neudik, no manik. 


Tefü VII:50:2004 (bagaf degid' 
I no tefos bükapöki. Subyet seta binon ‘Volapükamuf', no söl 
Santbergen. 


Tefü V1I:51:2004 (bagaf kilid) 
Verätikol in tef at. Set söton binön u : „feitons ta ods” u „befeitons 
odis.” 


Tefü „küp(et)ön” 

Dokan de Jong zepom „küpön” ma sien valemik, sevabo : to become 
aware of, perceive, observe, discern. Ma om, „küpetön” labon sieni : 
to notice, to catch sight of. Sekü atos, sinif vöda balid binon vetikum, 
ka sinif vöda telid. 


Küpets reidanas in tef at binons ai benokömiks. 


+ + + + + + + + 


PENED DE CIFAL 














O flens ledigik! 


Jiflen änu äsedof obe dinis at dö staudöp-lotidöp nemü “Volapük kelis us 
ituvof. Binons:- 


-disbovedilatapädils sirkafomik; 
-bokil lümätas; 
-pokalampadil ziöbedemik ko kikalin; 
-penädil bepenöl lotidöpi 
(fövot su pad 79) 


X:76:2004 
BISARIKUM_ KA LEKONED 


„Binos-li-la ferodarutaveg, kel traväron zifi?" säkof jiel Antonia, du 
plafiko tülof tipi pokasärvätüla oka. „Döbot, duton-li-la lantenes mäl 
telefonas polovik?” mobom hiel Giuseppe Ricciardo, prodan learaleüla, ko 
mals logädik dredila. „Kanos-li-la binön kodü näm retik volkanik?” säkom 
hiel Carmelo Casella, tedü skalel. „U kanos-li-la binön vob diaba it?" Ekö 
dot, kel datomon lödanis za teltum di Canneto di Caronia, topädil jolik 
nolüdü Sikileäna, kel enu ebinon drefäb vefa neplänovik filas. 


Valikos eprimos bü mul bal, sevabo tü del deglulid yanula pasetik. 
Famül ela Pezzino iremon enu püfisugiani, e pö naed balid geba eprimon ad 
smokön. „No iküpälükobs osi, ab iceinobs sefadrati äsi dilis, kelis isäfilidons. 
Ye ünü dels anik, püfisugian iprimon ad lehitön dönu,” memom hiel Nino 
Pezzino, suraganetan, kel emekom oki spikani zifila. 


Täno gasinalitarüd in kvisinöp doma nilik esplodon. Poso i televidöm 
esplodon, e, ai fovo, lektinablimots anik äfiflamons. 


Ye, plä def litas lektinik, dins votik bisarik äjenons ai. „Vatihitükians 
no äjäfidons kodü def lektinafluma, ab vat se ronäts äbinon lehitik” memof 
jiel Antonina San Felipe, jikonöman rosadik. „E tü ädel, nen plän, söf 
efiflamon” ropof jiel Carmelo Casella. „Löliko niludobs, das plu ka jenots 
somik lultum ejenons,” cedom hiel Nino Pezzino. „Ob it no eslipob dü dels 
lölik mäl, bi ägalädob in dom obik ad kanön kvänön filis, kels ejenons.” 


Bevü tom nekösömik filas, sifal yunik di Carino, sevabo: hiel don 
Pietro Spinnato ebuükom ad riskön nosi. Ün vig pasetik, ebüdom vagükami 
zifiladila. Nilädans kildegzül valodo mütons segolön se doms; anikans 
lödons in doms röletanas u flenas, e votikans in lotidöp topik gudik ko logot 
su mel. „Jü tim ün kel dins sefikons, no kanob dälön, das gekömons lomio,” 
äbinon gespik oma. 


Pär poldanas stanoms us i delo i neito ad fümükön, das nek golon ini 
zon peproiböl di Canneto. Zuo limans anik Tatagalanefa patruloms topi dü 
düps teldegfol üf fil primonöv e mutoms kvänön oni. E, ad binön nog 
sefikum, i dabinon us grup filikomipanas. 


X:77:2004 


Zon riskädik pagalädon ai fa grup menas degfol/deglul. Ed atos nen 
demön legioni cinädanas e patädanas, kels kümons zü top ad tuvön pläni 
nolavik jenotas. 


Ye anu muster no nog petuvedon. „Valikos, kelosi edunobs ebinos 
negatik. Sperimänts, kelis edunobs no etuvons tupis lektinamagnetik, ni tefü 
ferodarutaveg, ni tefü kabs lektinik, ni kodü kodab retik mögik volkanik,” 
koefom hiel Giuseppe Maschio, kel binom Profäsoran kiemava in Niver zifa 
Messina, i kel binom liman Komitetanefa Sefa Publügik. Spikob te as nolavan, 
ab no kanob kredön, das atos kanos binön vob diaba.” 


„Nemü God, no mäniotolsös nemi diaba is,” begof jiel Antonia 
pejeiköl. „ls binobs alans katulans gudik!” 


+ + + + + * + + + + 


PENED 
O söl redakan! 
Danis mödikün tefü nüm lätikün gaseda. Ai vemikün nitedik. 


Logob, das flen Redgwell binom vemo küpälik. In tikäl obik 
nendoto ätikob „äsä spikoy vokatis.” Binos gudikos, das säkoy dö dins 
somik. Gased Linglänik : „The Guardian” e votiks labons padili, in 
kel koräkoy püki e jenotis - ba i „Vög Volapüka” olabon sümikosi. 


Glidis sedom Brian R. Bishop, Leigh-on-Sea. 


(Baicedob ko pened löpik. Ai steifülob ad penön Volapüki ma noms 
püka, ab semikna pökob kodü nekäl. Nek kontrolon vobi ob is, seko 
pöks anik binons nevitoviks. Ad vitön pökis in gased, klavob vödemi 
balid; pos dels anik kontrolob, ob it, ninädi padas kälöfiko, ab äsä 
äsagom flen bäldik oba, no kanoy kontrolön vobi okik! Gramataguli ün 
mul at ededietob ad gespikön säkis flena Redgwell. Küpets tefik 
reidanas votik binons ai benokömiks. Redakan.) 


X:78:2004 
LATIN - PÜK KATULIMA 





Lio sagoy-li latino cililigaledani u bäsetaglöpädi? U eli jazz, u 
eli jeep, u jämpodi u zigarüli-li? 


Binon säk fefik pro utans, kels jäfikoms me latin aldeliko as dil 
voba omsik pro Stul Saludik. 


Latin binon pük calöfik Glüga Katulik e ma Fünod „Latinitas,” 
kel päfünon fa Papal Paulus VI ün yel 1976, binon pük liföl - kel 
sinifos, das muton kanön bepenön lifi komplitik tumyela teldegbalid. 


Fünod „Latinitas” gididon ad dabükön bukis latino, i ad 
dabükön gasedi „Latinitas” kilmulik, kel jäfikon me dins kulivik, 
samo: literat, vönapükav, jenav e nolavs alsotik - latino. 


I ninädon eli Diarium Latinum, kel jäfikon me jenot anuik ma 
stül gasedimik. Kodü atos, neodoy vödis latinik nulik. 


E ad dilön jafäl ona ko obs, fünod edabükon eli Lexicon 
Recentis Latinitatis, toumi gretik, kel ninädon vödis nulik 15.000, 
aniks kelas kanoy tuvön in top resodik Stula Saludik (www.vatican.va, 
e sukolös eli „latinitas.”) 


Us kanoy tuvön, das cililigaledan, tikaviko, binon „infantaria,” 
bäsetaglöpäd binon „follies canistrique ludus,” el jazz binon „iazensis 
musica,” el jeep binon „autocinetum locis iniquis aptum,” jämpod 
labon sieni gudik as „capitilavium,” e zigarül binon „fistula nicotiana.” 


Kanos binön, das etävol me tren (hamaxostichus) ün vigafin 
pasetik (exiens hebdomada) e das eremol nünömi (instrumentum 
computatorium) medü tävanacäk (mandatum nummarium 
periegeticum). 


Fünod „Latinitas” i noganükon mätedi alyelik pro poed e 
prosad latiniks, el Certamen Vaticanum, äsi tidam latinik, döbatis e 
kobikamis tefü kuliv latinik. 


X:79:2004 


Pädan Reginald Foster OCD, kel pämotom in Tats Pebalöl, 
binom profäsoran in el „Academia Gregoriana” Papalik, e kevobom ko 
calasvists, kels kobo fomons dilädi „Penedas Latinik” Tatasekretanefa 
Vatikänik, bürs kelas topons in Ledom Paostolik. 


Vob manas at binon ad penön u tradutön dokümis papalik äsi 
spodi calöfik ini latin. Pädan Foster i noganükom hitüpajulis, kö tidom 
latini äs pük liföl. 


Kanoy suemön neodi, in vol adelik mäpetik, tefü vöds nulik 
latinik siniföl lusogamidunan (gregalis latro) e jeikimidunan 
(tromocrates), ab neodi kinik dabinon-li in Stul Saludik pro vöds : 
löfäd (amor levis) hilasivan (iuvenis voluptarius), el punk 
(punkianae catervae assecla) - e stunüküno : sleafablit brefikün 
(brevissimae bracae femineae)-li? 


FÖVOT PENEDA CIFALA SU PAD 


Ma penädil e fotografots in on, binon saidiko gretik, vemo plütik, jönik 
e klinik, e kanoy logon nisuli Mainau in lak Konstanz. Ninükon vödis brefik dö 
datuval. 


Ma fotografots fa jiflen pemeköls, id ologoy, das plödü bum dabinons 
mebastons padedietöls cifale balid. Niniko dabinons pänots e fotografots datuvala 
e dajonäd vobotas fa Schleyer dö, ed in Volapük. I dabinon in zif at „Martin 
Schleyer Strasse,” süt, kel labon nemi röletana ela Johann Martin obsik. 


Ladet lotidöpa-staudöpa nemü Volapük” binon: 


Lotidöp-staudöp Volapük”, 
Im Loh, 14, 

D-78465, KONSTANZ, 
(Litzelstetten /Mainau), 
Deutän. 


Ladet leäktronik : www.volapuek.de Visitolsös oni, e nunolsös obes dö on, begö! 


X:80:2004 


NUNILS SE VOL LÖLIK 





EVI! 


Man Rumänik, fa kvisin voma okik pejeköl, äjedom fidädi ini 
failätaninädian, täno espranom kvisinöpi it. Hiel Viorel Leahu, se zifil 
Todiresti, etülom gasinaronäti, ed efilidom lūmäti, kel ekodos lesplodi. 


NIMULS RANS 


Tävadientifäds pro kats, dogs e furäts enu penüdugons dis sit nulik Feda 
Yuropik. Tävadientifäd nulik Yuropik blufon, das nim, kel tävon bevü 
limanatats pemüpon ta rabiät. Näi müpanotets, tävadientifäd i jonon 
dientifi nima, äsi lekälis votik. Noms sevärikum dabinons pro nimüls, 
kels tävons lü Greta-Britän, Lireyin e Svedän, kö nims mutons 
pamüpön bü muls fol-mäl bü tävadät. 


ADYÖ! 


Lusog pevaföl enüfalon fanäböpi in zif São Paulo (Brasilän) ed elibükon 
fanäbis mäldegfol. Mans jöl, me vafs itjäfidik pevaföls, enügoloms ini 
fanäböp ed emütoms galädanis us ad maifükön kilis leziöbas lul. 
Fanäbans, pluamanum kelas ädöbikoms demü drogamiduns, efugoms 
futo. Poldanef jünu efanon te teldeg omas. 


DEAD IN DISTRENAVEGASTAJON 


Man bäldotü lifayelas teldegvel edeadom in distrenavegastajon in zif 
München (Deutän) ven pestegom in trenayan e peflapom oki ta lok. 
Ästeifülom ad gegaenön dogi jiflena oka posä ibunon se tren, kel 
iprimon ad movegön. Tävans anik in tren äplöpons ad maifükön nämo 
yanis, e jiflen it äplöpof ad nexänön, ab man pästegom bevü yans as 
tren äprimikon ad momufön vifikumo. Edeadom sunädo kodü viods 
oka posä iflapom oki ta lok. Distrenavegistiran äsevom nosi dö 
mijenot jüs pänunom in tef at fa tävans in stajon mu nilik. 


